Žaloba podaná 6. apríla 2023 – Dansk Avis Omdeling Distribution/Komisia
(vec T-195/23)
Jazyk konania: angličtina
Účastníci konania
Žalobkyňa: Dansk Avis Omdeling Distribution A/S (Vejle, Dánsko) (v zastúpení: L. Sandberg-Mørch, lawyer)
Žalovaná: Európska komisia
Návrhy
Žalobkyňa navrhuje, aby Všeobecný súd:
vyhlásil žalobu za prípustnú a dôvodnú,
zrušil rozhodnutie Komisie C(2022) 5706 final z 10. augusta 2022 o štátnej pomoci SA. 57991 – 2021/C (ex 2021/NN), ktorú Dánsko udelilo na náhradu pre spoločnosť Post Danmark A/S v súvislosti s povinnosťou univerzálnej služby v roku 2020, a
uložil Komisii povinnosť znášať vlastné trovy konania a nahradiť trovy konania žalobkyne.
Dôvody a hlavné tvrdenia
Na podporu svojej žaloby žalobkyňa uvádza dva žalobné dôvody.
Prvý žalobný dôvod je založený na tvrdení, že pomoc, ktorú Dánsko poskytlo spoločnosti Post Danmark na plnenie povinností univerzálnej služby za rok 2020, nie je zlučiteľná s vnútorným trhom, pretože nie je v súlade s rámcom pre služby všeobecného hospodárskeho záujmu1 z týchto dôvodov:
Komisia nevykonala úplné a dostatočné preskúmanie veci,
Rozdelenie nákladov spoločnosti Post Danmark nie je v súlade s bodom 18 rámca pre služby všeobecného hospodárskeho záujmu.
Druhý žalobný dôvod je založený na tvrdení, že náhrada za plnenie povinností univerzálnej služby nie je zlučiteľná s vnútorným trhom, pretože výpočet čistých nákladov, ktorým sa možno vyhnúť, vychádza z nesprávneho právneho a skutkového posúdenia, a to z týchto dôvodov:
výpočet nákladov, ktorým sa možno vyhnúť, je založený na predpoklade, že transformácia spoločnosti Post Danmark sa uskutočnila len v rámci kontrafaktuálneho scenára,
Komisia nevysvetlila, prečo Post Danmark nemohla zvýšiť ceny, aby pokryla nadmerné náklady na plnenie povinností univerzálnej služby,
suma vyplývajúca z výpočtu nákladov, ktorým sa možno vyhnúť, je nadmerná, pretože výrazne prevyšuje čisté straty spoločnosti Post Danmark vyplývajúce z činností v rámci povinností univerzálnej služby, ako sa uvádza, vo výročnej správe spoločnosti Post Danmark za rok 2020,
v kontafaktuálnom scénari došlo ku chybám,
Komisia nesprávne posúdila výhody vyplývajúce z nehmotných prínosov povinností univerzálnej služby: a) aktíva duševného vlastníctva, b) úspory z rozsahu, c) vyjednávacia sila; (d) všeobecné pokrytie, (e) všadeprítomnosť a dobré meno podniku,
referenčné porovnávanie vykonané na overenie výsledkov výpočtu nákladov, ktorým sa možno vyhnúť, je chybné.
____________
1 Oznámenie Komisie – Rámec Európskej únie pre štátnu pomoc vo forme náhrady za služby vo verejnom záujme (2011) (Ú. v. EÚ C 8, 2012, s. 15).